เอเอซีพี ออกโฆษณาชุดใหม่
อยุธยา อลิอันซ์ ซี.พี. กลับมาอีกครั้งกับหนังโฆษณาตัวใหม่ ชูนวัตกรรมผลิตภัณฑ์การออมเพื่อการศึกษา"My Educationตอกย้ำสโลแกน""เคียงข้างทุกจังหวะชีวิต"
30 เม.ย. 2553

อยุธยา อลิอันซ์ ซี.พี. กลับมาอีกครั้งกับหนังโฆษณาตัวใหม่ ชูนวัตกรรมผลิตภัณฑ์การออมเพื่อการศึกษา"My Educationตอกย้ำสโลแกน""เคียงข้างทุกจังหวะชีวิต"
นายสตีเฟ่น แอปเปิ้ลยาร์ด กรรมการผู้จัดการใหญ่ บมจ. อยุธยา อลิอันซ์ ซี.พี.ประกันชีวิต (เอเอซีพี) เปิดเผยว่า ตลอดเวลา 2-3 ปีที่ผ่านมา อยุธยา อลิอันซ์ ซี.พี. เดินหน้าจัดกิจกรรมการตลาดที่มุ่งเน้นการสร้างแบรนด์ และสร้างการรับรู้เกี่ยวกับผลิตภัณฑ์ประกันชีวิตผ่านสื่อต่างๆ มาอย่างต่อเนื่อง โดยผลการสำรวจล่าสุดยืนยันถึงความสำเร็จของบริษัทฯ ระบุว่า แบรนด์ อยุธยา อลิอันซ์ ซี.พี.เป็นที่รู้จักอย่างกว้างขวาง และได้รับความไว้วางใจจากกลุ่มเป้าหมายอยู่ในเกณฑ์ดีมาก ดังนั้นเพื่อให้เกิดประสิทธิภาพสูงสุดในการสื่อสารการตลาดในภาวะเศรษฐกิจที่กำลังฟื้นตัวเช่นนี้ ทางบริษัทฯ จึงได้สานต่อกิจกรรมการตลาดเพื่อตอกย้ำความแข็งแกร่งของแบรนด์ ด้วยการออกภาพยนตร์โฆษณาชุดใหม่ที่ใช้ชื่อว่า “My Education” ซึ่งเป็นแคมเปญล่าสุดสำหรับทำตลาดผ่านสื่อโทรทัศน์ครั้งใหญ่ที่สุดของปีนี้  โดยโฆษณาชุดใหม่นี้นอกจากจะเป็นช่องทางสื่อสารที่ดี ที่จำเป็นต่อการสร้างแบรนด์ให้เป็นที่รู้จักอย่างแพร่หลาย เพราะสามารถเข้าถึงกลุ่มผู้ชมทุกเพศทุกวัยทั่วประเทศแล้ว ยังเป็นการแนะนำผลิตภัณฑ์ประกันชีวิตที่มีสิทธิประโยชน์โดดเด่นที่สุดในตอนนี้ ที่คู่แข่งรายอื่นยังไม่มีใครทำออกมาอีกด้วย 
ด้านน.ส.พัชรา ทวีชัยวัฒนะ รองกรรมการผู้จัดการใหญ่ฝ่ายบริหารการตลาดและสื่อสารองค์กร บมจ. อยุธยา อลิอันซ์ ซี.พี. ประกันชีวิต กล่าวว่า สาเหตุที่เลือกผลิตภัณฑ์ My Education มาโปรโมท ก็เพราะมั่นใจว่าเป็นแบบประกันที่มีความโดดเด่นที่สุดในตลาดในขณะนี้ เนื่องจากเป็นแบบประกันหนึ่งในกลุ่มผลิตภัณฑ์ My Life หรือแบบประกันสำเร็จรูปพร้อมเสิร์ฟ ซึ่งเป็นแผนการออมเงินเพื่อการศึกษาสำหรับบุตรให้แก่ครอบครัวรุ่นใหม่ เน้นความเข้าใจง่าย ไม่ยุ่งยาก เพื่อให้พ่อแม่เริ่มคิดวางแผนอนาคตทางการศึกษาให้ลูกล่วงหน้า ไม่ว่าจะเป็นตั้งแต่เริ่มตั้งครรภ์จนกระทั่งเติบโต เพื่อจะได้เก็บออมเงินเป็นค่าเล่าเรียนส่งเสียลูกให้เรียนสูงๆ ตามที่ต้องการได้ ซึ่งเปิดตัวไปเมื่อปีที่แล้วและได้รับการตอบรับอย่างดีจากยอดขายที่เพิ่มขึ้นอย่างรวดเร็วในช่วงปีที่ผ่านมา 
สำหรับ แบบประกัน My Education เป็นผลิตภัณฑ์ที่ช่วยวางแผนการออมเพื่อการศึกษาของบุตร โดยจับกลุ่มเป้าหมายที่เป็นครอบครัวคนรุ่นใหม่อายุระหว่าง 30-45 ปี ที่ต้องการวางแผนอนาคตทางการศึกษาให้แก่บุตร มีจุดเด่นอยู่ที่การชำระเงินคืนปีละ 2 ครั้งในช่วงเปิดเทอม คือทุกวันที่ 1 เมษายนและ 1 ตุลาคมตลอดอายุสัญญา 20 ปี เริ่มตั้งแต่ปีกรมธรรม์ที่ 3 เป็นต้นไป เพื่อแบ่งเบาภาระให้แก่ผู้ปกครอง 
ทั้งนี้ การชำระเงินคืนในลักษณะนี้จะมีแต่ในเฉพาะผลิตภัณฑ์จากอยุธยา อลิอันซ์ ซี.พี. เท่านั้น นอกจากนี้ยังมีเงินครบกำหนดสัญญาเพื่อเป็นรางวัลแห่งความสำเร็จเมื่อเรียนจบระดับปริญญาตรี หรือจะใช้เป็นทุนในการศึกษาต่อระดับปริญญาโท
"ถือว่านี่เป็นแคมเปญใหญ่ที่สุดของปีนี้ ที่เราจะเดินหน้าต่อไปอย่างต่อเนื่องตลอดทั้งปี ด้วยการทุ่มงบประมาณกว่า 100 ล้านบาท โดยใช้กลยุทธ์การสื่อสารทางการตลาดแบบครบวงจร ผ่านช่องทางสื่อสารทุกรูปแบบ ตั้งแต่สื่อสิ่งพิมพ์ สื่อโทรทัศน์ วิทยุ รวมถึง social network ที่กำลังเป็นที่นิยมอย่างมากในตอนนี้ เพื่อปูพรมให้เข้าถึงกลุ่มเป้าหมายอย่างมีประสิทธิภาพ"นางสาวพัชรา กล่าว 
สำหรับ ภาพยนตร์โฆษณาชุด “My Education” ความยาว 30 วินาที สร้างสรรค์โดยบริษัท Y&amp;R มีกำหนดออกอากาศทางสถานีโทรทัศน์ทุกช่องรวมถึงทรูวิชั่นส์ เริ่มตั้งแต่วันที่ 29 เมษายน 2553 เป็นต้นไป